钦定古今图书集成/明伦汇编/人事典/第103卷 > 尔雅 > 《思北归赋》前人
## 钦定古今图书集成/明伦汇编/人事典/第103卷 > 尔雅 > 《思北归赋》前人

“伊小人之薄伎，奉君子而输力。接河汉之雄才，览日
月之英色。绝云气而厉响，负青天而抚翼。德被命而
不渝，恩润身而无极。何规矩之守任，信愚陋而不肖。
愧金碧之琳琅，惭丹雘之照曜。樊天网而自离，徒夜
分而谁吊。遭大道之隆盛，虽草木而勿履。误衔造于
远国，出颠沛之愿始。去三辅之台殿，辞五都之城市。”
惟江南兮丘墟，遥万里兮长芜。带封狐兮比景，连雄
虺兮苍梧。当青春而离散，方仲冬而遂徂。寒蒹葭于
余马，伤雾露于农夫。跨金峰与翠峦，涉桂水与碧湍，
云清冷而多绪，风萧条而无端。猿之吟兮日光迥，狖
之啼兮月色寒。究烟霞之缭绕，具林石之巑岏。于是
临虹蜺以筑室，凿山楹以为柱，上暠暠以临月，下淫
淫而愁雨。奔水潦于远谷，汨木石于深屿。鹰隼战而
橹巢，鼋鼍怖而穴处。若季冬之严月，风摇木而骚屑。
元云合而为冻，黄烟起而成雪。虎踡跼而敛步，蛟
“蚭而失穴。至江蓠兮始秀，或杜蘅兮初滋。桂含香兮
作叶，藕生莲兮吐丝。俯金波兮百丈，见碧沙兮来往。
雾葐蒕兮半出，云杂错兮飞上。石照烂兮各色，峰近
远兮异象。及回风之摇蕙，天潭潭而下露。木萧梢而
可哀，草林离而欲暮。夜灯光之寥迥，历隐忧而不去。
心汤汤而谁告，魄寂寂而何语？情枯槁而不反，神翻”
覆而忘据。夫以雄才不世之主，犹储精于沛乡。奇略
独出之君，尚婉恋于樊阳。潘去洛而掩涕，陆出吴而
增伤。况北州之贱士，为炎土之流人。共魍魉而相偶，
与蟏蛸而为邻。秋露下兮点剑舄，青苔生兮缀衣巾。
步庭庑兮多蒿棘，顾左右兮绝亲宾。忧而填《骨思》兮
乱神。愿归灵于上国，虽坎坷而不惜身。